Хабзэжьхэм щIапIыкI
ЩIалэгъуалэмрэ сабийхэмрэ я творчествэмкIэ республикэ уардэунэм «Си Къэбэрдей-Балъкъэр» фIэщыгъэр зиIэ зэпеуэ щекIуэкIащ иджыблагъэ. Илъэс къэси хуэдэу, мы махуэми фIы дыдэу зыхуагъэхьэзырат еджакIуэ цIыкIухэм. Ар нэхъыбэу зыхуэгъэзауэ щытар ЩоджэнцIыкIу Iэдэм мы гъэм илъэси 100 зэрырикъурт.
Къалэхэм, районхэм щекIуэкIа зэпеуэхэм щытекIуа гуп 11 къекIуэлIат уардэунэм. ЗэIущIэр къызэIуахыу псори зэрыцIыхуа нэужь, къызэхуэсахэр щагъэгъуэзащ утыку къызэрихьэну щIыкIэхэм, зэхьэзэхуэр IыхьитIу гуэшауэ зэрыщытынум. ЯпэщIыкIэ лъэпкъ хабзэр къызыхэщ театр теплъэгъуэ къагъэлъэгъуэн, иужькIэ ЩоджэнцIыкIу Iэдэм и усэхэм ящыщ гъэхуауэ, дахэу къеджэн хуейт.
КъэпщытакIуэ гупым хэтт КъБР-м гъуазджэмкIэ щIыхь зиIэ и лэжьакIуэ, IутIыж Борис и цIэр зезыхьэ лъэпкъ литературэ театрым и унафэщI Тхьэзэплъыж Ислъам, УФ-м щIыхь зиIэ и артисткэ Шортэн Аллэ, ЩIалэгъуалэмрэ сабийхэмрэ я творчествэмкIэ республикэ уардэунэм и унафэщIым и къуэдзэ ПщыукI Маритэ, а IуэхущIапIэм и лэжьакIуэхэу Гугъуэтыж Маритэрэ Жэкуей Иринэрэ.
Къэбэрдей-Балъкъэрым ис лъэпкъхэм зэрахьэу щыта хабзэжьхэм сабийхэр нэхъыбэу щыгъуазэ щIынырщ, ахэр яхъумэу, абыхэм яхуэсакъыу къэгъэтэджынырщ мы зэхыхьэр нэхъыбэу зыхуэгъэпсар. Теплъэгъуэ гъэщIэгъуэн куэд утыку кърахьащ цIыкIухэм. Абыхэм ящыщт адыгэхэм ноби зэрахьэ хабзэ дахэхэу гущэхэп-
хэр, хьэщIэ егъэблэгъэкIэр, егъэжьэжыкIэр, щхьэ щIэлъэныкъуэр зэракъутэр, ди зэманым кIуэдыж щIопщакIуэр, балъкъэр лъэпкъым мэкъумэшым, Iэщ гъэхъуным теухуауэ яхэлъ хабзэхэр, нэгъуэщIхэри.
Гупхэм я теплъэгъуэхэр гъэщIэгъуэнт, езыхэри дахэ дыдэу джэгухэрт. Зэпеуэ щыхъукIэ, зыгуэр къыхэжаныкIын хуейти, къэпщытакIуэхэм Бахъсэн дэт 4-нэ курыт еджапIэм и гупым Гран-при-р хуагъэфэщащ. «Театр теплъэгъуэ» унэтIыныгъэм япэ увыпIэр щызэдагуэшащ Iуащхьэмахуэ районым хыхьэ Гундэлэн къуажэм дэт 4-нэ курыт еджапIэмрэ Шэрэдж районым и Зэрэгъыж къуажэ школымрэ къикIа гупхэм. ЕтIуанэ увыпIэр зыIэрагъэхьащ Тэрч районым и Акъбащ Ипщэ къуажэм дэт курыт еджапIэм щIэсхэм. Ещанэ хъуахэщ Май районым и Александровскэ станицэм дэт 9-нэ, Бахъсэн районым хыхьэ Къэсейхьэблэ къуажэм и 1-нэ, Прохладнэ щIыналъэм и Алътуд жылэм и 2-нэ, Лэскэн районым и Арщыдан къуажэм и 1-нэ, Аруан районым хыхьэ Нарткъалэ дэт 3-нэ, Дзэлыкъуэ районым хыхьэ Светловодское къуажэм дэт курыт еджапIэхэм къикIа гупхэр.
НэхъыфIу усэ къеджэнымкIэ Гран-при-р АфэщIыж Лаурэ (Бахъсэн 4-нэ школ) къихьащ. Япэ увыпIэр зыIэригъэхьащ Хуртуевэ Жамиля (Гундэлэн 4-нэ школ). ЕтIуанэ увыпIэр Дадэхъу Селинэрэ (Къэсейхьэблэ къуажэм и 1-нэ школ) Дыгъужь Даринэрэ (Малкэ дэт 3-нэ школ) къахьащ. Ещанэ хъуар ЗэшэкIуий Камилэщ (Жэмтхьэлэ 2-нэ школ).
Зэпеуэм щытекIуахэми ахэр зыгъэхьэзырахэми фIыщIэ тхылъхэмрэ саугъэтхэмрэ иратащ.
ХЬЭРЭДУРЭ Аллэ.
